Stel jou voor 'n hele klomp kraaie sit op 'n kragdraad. Daar sit hulle en krys. Skielik hoor hulle 'n geroep hoog bokant hulle. Dit is 'n arend, wat hoog deur die lug sweef. Die arend vlieg nie in swerms nie. Hy sit nie op die kragdrade en wag om die oorblyfsels van die pad af op te pik wanneer 'n motor oor 'n padda of 'n rot ry nie. Hy rig sy oë stip op sy prooi, vang dit en keer terug na sy nes hoog bo teen die kranse. Wanneer die storms kom, sit en bewe hy nie soos die kraaie nie. Hy is hoog in die lug en sweef hoog bo die bergspitse.
Dit is hoe die Here wil hê ek en jy moet leef. Hy wil hê ons moet fokus op ons roeping en bly wees wanneer 'n sondaar huis toe kom. Dit maak nie saak of daardie persoon God nou maar net ses maande ken en die Here hom reeds kragtig gebruik terwyl jy die Here al veertig jaar dien en steeds nie só opspraakwekkend gebruik word nie. Jy het 'n ewige erfenis wat in die hemel op jou wag. Rig jou oë op die Here en op jou erfenis.
Dankie, Here, dat U my erfenis in die hemel vir my bewaar, waar niks dit kan besmet of laat vergaan of verwelk nie. Dankie dat U my veilig bewaar vir die opstanding deur God se krag.
Baie Dankie vir die boodskap vanoggend! Dit is pragtig en ek wil dit graag deel met AL my vriende! Hoe doen ek dit?